ผถห. UREKA ไฟเขียวเพิ่มทุน 550 ล้านหุ้น-แจกวอร์แรนต์ รองรับโปรเจคยักษ์ขายน้ำประปา
ผถห. UREKA ไฟเขียวเพิ่มทุน 550 ล้านหุ้น-แจกวอร์แรนต์ รองรับโปรเจคยักษ์ขายน้ำประปา
5 พ.ค. 2563

นายลิศพัทธ์ ใคร่ครวญ กรรมการ บริษัท ยูเรกา ดีไซน์ จำกัด (มหาชน) หรือ UREKA เปิดเผยว่า ที่ประชุมผู้ถือหุ้นสามัญประจำปี 2563 เมื่อวันที่ 30 เมษายน 2563 ที่ผ่านมา มีมติอนุมัติการเพิ่มทุนจดทะเบียนของบริษัทอีกจำนวน 137,700,299.25 บาท จากทุนจดทะเบียน เดิมจำนวน 158,884,960.75 บาท เป็นจำนวน 296,585,260.00 บาท โดยการออกหุ้นสามัญเพิ่มทุนจำนวน 550,801,197 หุ้น มูลค่าหุ้นที่ตราไว้หุ้นละ 0.25 บาท  โดยอนุมัติจัดสรรหุ้นสามัญเพิ่มทุนของบริษัทฯจำนวนไม่เกิน 550,801,197 หุ้น มูลค่าหุ้นที่ตราไว้หุ้นละ 0.25 บาท
โดยแบ่งวิธีการจัดสรรดังนี้ จัดสรรหุ้นสามัญจำนวน 254,215,937 หุ้น ให้แก่ผู้ถือหุ้นเดิมของบริษัทตามสัดส่วนจํานวนหุ้นที่ผู้ถือหุ้นแต่ละรายถืออยู่ (Right Offering) ในอัตราจัดสรร 5 หุ้นเดิมต่อ 2 หุ้นใหม่โดย เศษของหุ้นให้ปัดทิ้ง ในราคา 0.80 บาท/หุ้น โดยกําหนดเงื่อนไขให้ผู้ถือหุ้นเดิมสามารถใช้สิทธิจองซื้อเกินกว่าสิทธิที่ตนเองมีอยู่ได้ และหากยังคงมีหุ้นที่เหลือจากการจัดสรรให้แก่ผู้ถือหุ้นตามสิทธิ และการจัดสรรเกินกว่าสิทธิแล้ว ให้จัดสรรหุ้นดังกล่าวให้แก่บุคคลในวงจํากัด โดยวันที่ 12 พฤษภาคม 2563 เป็นวันกำหนดรายชื่อผู้ถือหุ้นที่ได้รับสิทธิจองซื้อหุ้นเพิ่มทุน (Record Date) และวันที่ไม่ได้รับสิทธิจองซื้อหุ้นเพิ่มทุน (XR) วันที่ 11 พฤษภาคม 2563 และกำหนดวันจองซื้อหุ้นเพิ่มทุนตามสัดส่วน (Right Offering) ระหว่างวันที่ 26 พฤษภาคม – 1 มิถุนายน 2563
นอกจากนี้ ยังจัดสรรหุ้นสามัญจํานวน 296,585,260 หุ้น รองรับการออกใบสําคัญแสดงสิทธิซื้อหุ้นสามัญให้แก่ผู้ถือหุ้นเดิมของบริษัทตามสัดส่วนจํานวนหุ้นที่ผู้ถือหุ้นแต่ละรายถืออยู่ ในอัตราจัดสรร 3 หุ้น เดิมต่อ 1 ใบสําคัญแสดงสิทธิ อัตราการใช้สิทธิ 1 หน่วยใบสำคัญแสดงสิทธิฯ (UREKA-W2) ต่อ 1 หุ้น  โดยกำหนดให้วันอังคารที่ 16 มิถุนายน 2563 เป็นวันที่ใช้กำหนดรายชื่อผู้ถือหุ้นที่มีสิทธิในการจองซื้อใบสำคัญแสดงสิทธิฯ (UREKA-W2) (Record Date) การใช้สิทธิทุก ๆ 3 เดือน และมีระยะเวลาใช้สิทธิ 3 ปีนับจากวันที่ออกและเสนอขายใบสำคัญแสดงสิทธิฯ (UREKA-W2)
นอกจากนี้ ยังมีมติเห็นชอบให้บริษัทฯเข้าลงทุนโครงการผลิตและขายน้ำประปากับการประปาส่วนภูมิภาค (กปภ.) มูลค่าเงินลงทุน 237 ล้านบาท ผ่านบริษัท กิจการร่วมค้า ยูยู จำกัด (ยูยู) ซึ่งเป็นบริษัทย่อยของบริษัท โดยเข้าลงทุนใน 2 โครงการ มีกำลังการผลิต 31,200 ลูกบาศก์เมตรต่อวัน รวมจำนวนน้ำประปาที่จะจำหน่าย 113.88 ล้านลูกบาศก์เมตร
ทั้งนี้ บริษัท กิจการร่วมค้า ยูยู จำกัด ซึ่งเป็นบริษัทย่อยของ UREKA ถือหุ้นในสัดส่วน 90% และคาดว่าจะเพิ่มสัดส่วนเป็น 99% เมื่อเพิ่มทุนชำระแล้วในครั้งถัดไป เมื่อวันที่ 17 กุมภาพันธ์ 2563  โดย ยูยู ได้เข้ายื่นประมูลงานจัดซื้อน้ำประปา เพื่อแก้ไขปัญหาน้ำขาดแคลนน้ำประปาในส่วนภูมิภาค และปรากฏว่าเป็นผู้เสนอราคาต่ำสุด จำนวน 2 โครงการ มูลค่าลงทุนรวม 237 ล้านบาท ได้แก่ การได้มาซึ่งกรรมสิทธิ์ในที่ดิน สิทธิการเช่าระยะยาวในที่ดินที่เป็นที่ตั้งของบ่อน้ำดิบ อาคารและเครื่องจักรในการประกอบกิจการโดยคาดว่าจะลงทุนในโครงการภายหลังจากที่ได้รับอนุมัติจากการประชุมสามัญผู้ถือหุ้นปี 2563 ซึ่งกำหนดในวันที่ 30 เมษายน 2563
สำหรับผลประโยชน์ที่คาดว่าจะเกิดกับบริษัทฯ 1. เป็นไปตามแผนกลยุทธ์ของบริษัท โดยขยายการดําเนินงานของบริษัทในโครงการด้านระบบสาธารณูปโภคของภาครัฐ โดยเน้นองค์ความรู้ด้านวิศวกรรมซึ่งเป็นพื้นฐานหลักของบริษัทมาประยุกต์ในการสร้างผลิตภัณฑ์ และการให้บริการแบบใหม่  2. เป็นแหล่งรายได้ที่มีความต่อเนื่องระยะยาวและมีความเสี่ยงตํ่า
ทั้งนี้ จากการประเมินของผู้บริหารของบริษัท คาดว่าจะเริ่มรับรู้รายได้ในไตรมาสที่ 3 ปี 2563 และสามารถรับรู้รายได้ทุกโครงการภายในไตรมาสที่ 4 ปี 2563  3. เมื่อรวมกับมูลค่าสินทรัพย์ที่จะลงทุนครั้งนี้จะทําให้บริษัทฯมีการเติบโตด้านทรัพย์สินเพิ่มขึ้น จะทําให้บริษัทฯ ได้รับผลดีในด้านความเชื่อมั่นจากบุคคลที่เกี่ยวข้อง เช่น สถาบันการเงิน ลูกค้า และผู้ถือหุ้นของบริษัท และ 4. สร้างภาพลักษณ์ที่ดีของบริษัท ในการเป็นคู่สัญญาในโครงการภาครัฐอื่นๆ เพิ่มเติมในอนาคต
ล่าสุด บริษัท กิจการร่วมค้า ยูเรก้า ยูยู จำกัด ชนะประมูลโครงการขายน้ำประปาอีก 2 โปรเจค ประกอบด้วย  1. โครงการ ณ สถานีจ่ายน้ำพานทอง มูลค่า 520,344,000 บาท 2. โครงการ ณ สถานีจ่ายน้ำหนองกะขะ มูลค่า  521,220,000 บาท รวมทั้ง 2 โครงการมูลค่า 1,041,564,000 บาท  เป็นมูลค่าที่การประปาจะรับซื้อน้ำในระยะเวลาประมาณ 10 ปี